
Még másfél hónapig ajánlhatja háziorvosát! 
 
Tavaly decemberben sajtótájékoztató keretében hetedszer  indult el az OTH/ÁNTSZ égisze alatt „  Az év praxisa a Kárpát medencében” pályázat, amelyben keresik a tavalyi év  év legjobb, a betegeivel legtöbbet törődő háziorvosát, nővérét, egyszóval praxisát határon innen és határon túl. 
Eddig több mint félszáz jelölés érkezett- Szolnokról, Kétegyházáról, Mátraderecskéről, Kecskemétről, Pusztaföldvárról, Makóról, Gyuláról, Tatáról,Budapestről,Balatonszabadiból, Körösladányból, Diósjenőről, Gyöngyösről, Nádudvarról,Keszthelyről és Székelyudvarhelyről, Mádéfalváról, valamint Csíkszeredáról és a Kárpátaljáról- a pályázat ajánló oldalára.  
Az elmúlt években hat esztendő alatt több mint 1200 hazai és határon túli remek háziorvos, és legalább ennyi nővér élvezhette páciensei és tágabb környezete elismerését, vehetett részt a nemes versengésben közülük százhúszan kapták meg „Az év praxisa a Kárpát medencében „kitüntető elismerést Budapesten, az Emberi Erőforrás Minisztérium Egészségügyi Államtitkárságának épületében. 
Örömmel számolunk be arról is, hogy „Az év praxisa a Kárpát medencében „ pályázat fővédnöke Semjén Zsolt Miniszterelnök-helyettes. Védnökei: Ónodi-Szűcs Zoltán egészségügyért felelős államtitkár, Mikola István külügyi államtitkár, valamint Soltész Miklós egyházi, nemzetiségi és civil társadalmi kapcsolatokért felelős államtitkár. 
Ahogyan a kiírásban is olvasható: „Az év praxisa a Kárpát medencében„ díjat 10-10 háziorvos nyerheti el- munkatársaival, a nővérekkel együtt- határon innen, és határon túl. Idén is csakúgy, mint tavaly a hazai családorvosok mellett a felvidéki, az ukrajnai, az erdélyi, és a vajdasági magyar orvosok is bekerülhetnek a díjazottak közé! Elsősorban a páciensek, de az önkormányzatok, tisztiorvosi szolgálatok, civil szervezetek, kórházi osztályok, szakorvosok, plébániák, iskolák, idős otthonok javaslatait is várjuk, a határon innen és a határon túl!”
Ha van egy kis idejük praxis oldalunkon böngészni a pályázat indulása óta beérkezett történetek között: okvetlenül tegyék meg! Szép és megható személyes hangvételű írások találhatók itt helytállásról, gyógyításról és gyógyulásról, lelkiismeretről, hivatásról, bizonyítván, hogy nemcsak  betegeiket elhanyagoló orvosok és nővérek szerepelnek  az egészségügyben,- ahogyan a hírek sugallják- hanem hivatásuknak élő háziorvosok és nővérek, és ők vannak többen! 
A portálunkon található háziorvosok számára természetes, hogy meglátogatják betegeiket a kórházban, hogy konzultálnak az őket kezelő szakorvosokkal, hogy derűvel, szeretettel töltik meg az idős nagymamák, nagypapák hétköznapjait, hogy segítségükkel a cukorbeteg elkerüli az amputációt, és az is, hogy egyikük  észreveszi fiatal páciense emlőrákját, amin a kórházi szakorvos diagnózis nélkül átsiklott.  Természetesen most is találkozhatnak életmentő történetekkel, a makói orvosnő például egy apuka félrediagnosztizált lábában ismeri fel a trombózist, de azzal is, hogy a pusztaföldvári doktornő nagyvárosokat megelőzve bevezette rendelőjében az elektronikus betegirányítási rendszert. 
Részlet egy infarktusos beteg újraélesztésének történetéből: 
„ A férjem még rám várt rám a rendelőben, rosszul lett,kapott egy szívinfarktust, és amikor oda mentem hozzá akkor a kezemben "halt meg"!! A váróban rögtön megkezdték az újraélesztést a Nővérkével közösen! Szerencse volt a szerencsétlenségben hogy a rendelő pénteken kapott az önkormányzattól egy defibrillátort, amit elsőként a férjemen alkalmaztak kedden, sikeresen!
A doktor úr és Gyöngyi nővérke szakszerű gyors munkájának köszönhetem hogy visszakaptam a férjemet! Mire a mentők megérkeztek, ami pár perc volt, addigra a férjemet sikeresen újra élesztették, és magához tért!Csodálkozva ült a várterem kövén,és megkérdezte hogy mi történt vele? Annyira profin történt az újra élesztés, hogy a férjem be sem akart menni a kórházba, mondván hogy már nem beteg.” 
A budapesti háziorvosról- ő volt az újraélesztő- 7 betege is írt ajánlást! 
A hazai ajánlások mellett várjuk az erdélyi, vajdasági, felvidéki, kárpátaljai beküldök történeteit is, hiszen tavaly az ott dolgozó háziorvosok és nővérek is ott álltak a nyertesek között!
A pályázat hivatalos weboldala a  www.evpraxisa.hu címen érhető el. 
Jelöléseiket, gyógyulásuk történetét az ajánló oldalon küldhetik be 2017. május 10-ig!
 http://www.evpraxisa.hu/ajanl
Ne feledje, Önnek öt perc,  hazai és határon túli háziorvosának viszont egy életre szóló ajándék! 
